ПРОФЕСИОНАЛНИ КОРИСНИК
Републички геодетски завод, у складу са чланом 18. став 1. Правилника о процени непокретности („Службени гласник РС“, број 113/2014), омогућава издавање извештаја из Регистра цена непокретности путем улоге „Професионални корисник“.
Услуга је намењена банкама, судским вештацима, лиценцираним проценитељима, агенцијама за промет непокретности, као и другим лицима која имају правни интерес за добијање ових података.
Регистрованим корисницима је путем веб-апликације омогућено да, у свега неколико корака, самостално генеришу извештаје из Регистра цена непокретности, у складу са параметрима из захтева и након уплате прописане накнаде за издавање података.
Како постати Професионални корисник?
За приступ Регистру цена непокретности путем улоге „Професионални корисник“ потребно је:
1. Доставити приступне податке
Попуњен формулар „Приступни подаци корисника“, који се налази у прилогу, потребно је доставити електронском поштом на адресу: procena@rgz.gov.rs
2. Верификовати кориснички налог
Након што Одељење за процену и вођење вредности непокретности отвори кориснички налог, корисник путем електронске поште добија иницијалне податке за верификацију налога, као и упутство за приступ и коришћење апликације Регистар цена непокретности у улози „Професионални корисник“.
Након верификације налога, корисник може самостално да генерише извештаје из Регистра цена непокретности било у које време, према задатим параметрима и то представља најбржи начин за приступ подацима из Регистра цена непокретности.
Приликом првог пријављивања у апликацију, Професионални корисник је у обавези да прочита и прихвати услове коришћења. На тај начин обезбеђују се формални услови предвиђени Законом о ауторском и сродним правима и уређују права и обавезе уговорних страна.
Који подаци могу бити предмет захтева?
Предмет захтева могу бити подаци из Регистра цена непокретности о реализованим купопродајама које се односе на једну врсту и подврсту непокретности, на одређеном подручју и у одређеном временском периоду.
Подручје претраге може бити дефинисано према: општини, катастарској општини, једној или више катастарских парцела, улици или делу улице.
Накнада за издавање података
У складу са тарифним бројем 215к Закона о републичким административним таксама („Службени гласник РС“, бр. 43/03, 51/03, 61/05, 101/05, 5/09, 54/09, 50/11, 70/11, 55/12, 93/12, 47/13, 65/13, 57/14, 45/15, 83/15, 112/15, 50/16, 61/17, 113/17, 3/18, 50/18, 95/18, 38/19, 86/19, 90/19, 98/20, 144/20, 62/21, 138/22, 54/23, 92/23, 59/24, 63/24, 94/24, 55/25 и 54/26), такса за издавање података из Регистра цена непокретности износи:
870,00 РСД по једном извештају.
Један извештај може садржати податке за највише 15 купопродаја, док један захтев може обухватити више извештаја. 
